২ বছরে ৬১ লক্ষ অভিযোগ! রেলের পরিষেবায় চরম অসন্তুষ্ট যাত্রীরা

ওয়েব ডেস্ক: বড়সড় দুর্ঘটনা ঘটলেই ভারতীয় রেলের (Indian Railways) নিরাপত্তা ব্যবস্থায় ঘাটতি নিয়ে প্রশ্ন করে গোটা দেশ। কিন্তু এর বাইরেও যে রেল নিয়ে দেশবাসীর লাখো অভিযোগ (Complaints) রয়েছে, তা সাধারণত প্রকাশ্যে আসে না। কিন্তু গত দু’বছরে রেলের বিরুদ্ধে অভিযোগের ঝাঁপি খুলে দেখলে আপনারও চোখ উঠবে কপালে। তথ্য বলছে, ২০২৩-২৪ এবং ২০২৪-২৫ অর্থবর্ষে রেলের বিরুদ্ধে মোট ৬১ লক্ষেরও বেশি অভিযোগ জমা পড়েছে। উল্লেখযোগ্য বিষয় হল, নিরাপত্তা, পরিষ্কার-পরিচ্ছন্নতা এবং বৈদ্যুতিক ত্রুটি—এই তিনটি বিষয়েই যাত্রীদের অভিযোগ সবচেয়ে বেশি।

একটি আরটিআই আবেদনের জবাবে ভারতীয় রেল জানিয়েছে, ২০২৪-২৫ অর্থবর্ষে মোট অভিযোগের সংখ্যা ইতিমধ্যে ৩২ লক্ষের গণ্ডি পার করেছে। ২০২৩-২৪ সালে অভিযোগ ছিল ২৮.৯৬ লক্ষ। অর্থাৎ, গতবছরের তুলনায় এবছর ১১ শতাংশ বেশি অভিযোগ জমা পড়েছে রেলের বিরুদ্ধে। এর মধ্যে ট্রেন পরিষেবা সংক্রান্ত অভিযোগ বেড়েছে প্রায় ১৮ শতাংশ। তবে স্টেশন-সংক্রান্ত এবং ট্রেন দেরিতে আসা নিয়ে অভিযোগ কমেছে এবছর।

আরও পড়ুন: অবৈধ মাদ্রাসায় টললেট-বন্দি ৪০ নাবালিকা, যোগীরাজ্যে এ কী অবস্থা!

তবে যাত্রীদের জন্য আজও সবচেয়ে উদ্বেগের বিষয় রয়ে গিয়েছে রেলের নিরাপত্তা। শুধু ট্রেন নিরাপত্তা নিয়েই ২০২৩-২৪ সালে যেখানে অভিযোগ ছিল ৪.৫৭ লক্ষ, সেখানে ২০২৪-২৫ সালে তা বেড়ে হয়েছে সাড়ে ৭.৫ লক্ষ। অর্থাৎ, এক বছরে ৬৪ শতাংশ বৃদ্ধি। দুই বছরে মোট নিরাপত্তা-সংক্রান্ত অভিযোগই দাঁড়িয়েছে ১২.০৭ লক্ষ, অর্থাৎ ট্রেনভিত্তিক প্রত্যেক চারটি অভিযোগের মধ্যে একটি হল নিরাপত্তাজনিত। এর পাশাপাশি রেলের বৈদ্যুতিক যন্ত্রপাতির ত্রুটি ও কোচের পরিষ্কার-পরিচ্ছন্নতা নিয়েই বেশ অসন্তুষ্ট যাত্রীরা। দুই ক্ষেত্রেই দুই বছরে অভিযোগ জমা পড়েছে ৮.৪৪ লক্ষ করে। জল সরবরাহ, কর্মীদের ব্যবহার এবং ক্যাটারিং পরিষেবা নিয়েও অভিযোগ বেড়েছে।

সব মিলিয়ে এটা স্পষ্ট যে, পাংচুয়ালিটি ও টিকিটিং প্রক্রিয়ায় উন্নতি হলেও রেলের মূল সমস্যা এখনও নিরাপত্তা, জল, পরিষ্কার-পরিচ্ছন্নতা ও যাত্রীসেবার মান ঘিরেই রয়ে গিয়েছে। দুই বছরে ৬১ লক্ষেরও বেশি অভিযোগ প্রমাণ করছে, আধুনিকীকরণ ও বিপুল বিনিয়োগ সত্ত্বেও ভারতীয় রেল এখনও যাত্রীদের নিরাপত্তা এবং নূন্যতম কিছু পরিষেবা দিতেও অনেকাংশে ব্যর্থ।